กระทรวงพาณิชย์ ร่วมกับทหาร ตำรวจ ศุลกากร และ DSI ทำลายของกลางคดีละเมิดทรัพย์สินทางปัญญากว่า 10 ล้านชิ้น
กระทรวงพาณิชย์ ร่วมกับ ทหาร ตำรวจ ศุลกากร และ DSI ทำลายของกลางคดีละเมิดทรัพย์สินทางปัญญากว่า 10 ล้านชิ้น รวมมูลค่า 550 ล้านบาทนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธานในพิธีทำลายของกลางคดีละเมิดทรัพย์สินทางปัญญาที่คดีถึงที่สุดแล้ว ซึ่งจัดขึ้นอย่างต่อเนื่องเป็นปีที่ 17 โดยกรมทรัพย์สินทางปัญญา กระทรวงพาณิชย์ ร่วมกับกองอำนวยการรักษาความมั่นคงภายในราชอาณาจักร กองทัพบก สำนักงานตำรวจแห่งชาติ กรมศุลกากร และกรมสอบสวนคดีพิเศษ ณ หน่วยบัญชาการป้องกันภัยทางอากาศกองทัพบก เขตดอนเมือง ซึ่งครั้งนี้ถือเป็นการทำลายของกลางละเมิดทรัพย์สินทางปัญญาครั้งใหญ่ เนื่องจากมีของกลางที่รวบรวมได้จากทั่วประเทศจำนวนทั้งสิ้น 10,620,825 ชิ้น มูลค่ารวม 550 ล้านบาท ของกลางทั้งหมดมาจากสำนักงานตำรวจแห่งชาติ จำนวน 251,019 ชิ้น ของกลางจากกรมศุลกากร 9,818,358 ชิ้น และของกลางจากกรมสอบสวนคดีพิเศษ 551,448 ชิ้น  ในจำนวนทั้งหมดนี้มีทั้งเสื้อผ้า เครื่องแต่งกาย โทรศัพท์มือถือ แผ่น CD/VCD เครื่องสำอาง ผ้าห่ม บุหรี่และสุรา และน้ำมันเครื่องยนต์ เป็นต้น นายจุรินทร์ เปิดเผยว่า ของกลางดังกล่าวจะต้องนำมาทำลายอย่างเหมาะสม เพื่อป้องกันไม่ให้กลับไปหมุนเวียนในท้องตลาดหรือนำกลับมาใช้ได้อีก นอกจากนี้ของละเมิดบางรายการยังเป็นอันตรายต่อสุขภาพและไม่ได้มาตรฐาน อาจส่งผลเสียต่อผู้บริโภคได้สำหรับการทำลายของกลางในครั้งนี้ถือเป็นขั้นตอนสุดท้ายของการแก้ไขปัญหาการละเมิดทรัพย์สินทางปัญญา ที่จะต้องดำเนินการอย่างโปร่งใสและเป็นไปตามมาตรฐานด้านสิ่งแวดล้อม เพื่อสร้างความมั่นใจให้กับผู้ค้า นักลงทุนและเจ้าของลิขสิทธิ์ โดยภายหลังพิธีการประชาสัมพันธ์ทำลายของกลางจะนำของกลางทั้งไปหมดไปเผาทำลายทิ้งที่นิคมอุตสาหกรรมบางปู จังหวัดสมุทรปราการนอกจากนี้ นายจุรินทร์ ยังกล่าวเพิ่มเติมอีกว่า การละเมิดทรัพย์สินทางปัญญายังมีทางอินเทอร์เน็ตเพิ่มขึ้นด้วย อาทิ การจำหน่ายสินค้าผ่านโลกออนไลน์ โดยสินค้าที่มีการกระจายตัวมากขึ้นคือ ยา และเครื่องสำอาง ซึ่งเป็นสิ่งที่กระทรวงฯและหน่วยงานที่เกี่ยวข้องต้องเข้มงวดและเร่งดำเนินการไม่ให้มีผู้กระทำผิดมากขึ้น พร้อมเน้นย้ำว่าการคุ้มครองและป้องปรามการละเมิดทรัพย์สินทางปัญญาเป็นเรื่องที่รัฐบาลให้ความสำคัญและจะดำเนินการอย่างจริงจังและต่อเนื่องต่อไป